钦定古今图书集成/明伦汇编/氏族典/第017卷 > 顾炎武日知录 > 《氏族》
## 钦定古今图书集成/明伦汇编/氏族典/第017卷 > 顾炎武日知录 > 《氏族》

《礼记大传正义》：“诸侯赐卿大夫以氏，若同姓公之子
曰公子，公子之子曰公孙，公孙之子，其亲已远，不得
上连于公，故以王父字为氏。若适夫人之子，则以五
十字、伯仲为氏，若鲁之仲孙、季孙是也。若庶子妾子，
则以二十字为氏。”

《记》所云“冠而字之” “之” 字。

则展氏、臧氏是也。若异姓，则以父祖官及所食之邑
为氏。以官为氏者，则司马、司城是也。以邑为氏者，若
韩、赵、魏是也。凡赐氏族者，比为卿乃赐。有大功德者，
生赐以族，若叔孙得臣是也。虽公子之身，若有大功
德，则以公子之字赐以为族，若仲遂是也。其无功德，
死后乃赐族，若无骇是也。

按：此论亦多不然，详见《卿不书族》条。

其子孙若为卿，其君不赐族，子孙自以王父字为族
也。氏族对文为别，散则通也，故《左传》云“问族于众仲”，
下云“公命以字为展氏”是也。其姓与氏散亦得通，故
《春秋》有姜氏、子氏，姜子皆姓而云氏是也。

战国时人，大抵犹称“氏族。”

《战国策》：甘茂曰：“昔者曾子处费，费人有与曾子同名族者而杀人。不言姓而言族，可见当时未尝以氏为姓也。”

汉人则通谓之姓，然氏族之称，犹有存者。《汉书·恩泽
侯表》，“褒鲁节侯公子宽，以鲁顷公元孙之元孙奉周
祀，元始元年六月丙午封子相如嗣，更姓公孙氏。”

《平帝纪》“封周公后公孙相如为褒鲁侯。” 当依《表》作“公子宽。”

后更为姬氏，公子公孙氏也。姬，姓也。此变氏称姓之。

一证

《水经注》：“汉武帝元鼎四年，幸雒阳，巡省豫州，观于周
室，邈而无祀，询问耆老，乃得孽子嘉，封为周子南君，
以奉周祀。”按《汲冢古文》谓“卫将军文子为子南弥牟，
其后有子南劲。”《纪年》：“劲朝于魏，后惠成王如卫，命子
南为侯。秦并六国，卫最后灭。疑嘉是卫后，故氏子南
而称君也。”据此，嘉本氏子南，武帝即以其氏命之为
爵，而《汉书恩泽侯表》竟作“姬嘉”，则没其氏而书其姓
矣，与褒、鲁之封公孙氏更为姬氏者正同。

姓氏之称，自太史公始混而为一。《本纪》于秦始皇则
曰“姓赵氏”，于汉高祖则曰“姓刘氏。”